[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 31.8.2010

COM(2010) 449 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

Έκθεση 2006-2008 για την οικονομική κατάσταση του κοινοτικού καθεστώτος ασφάλισης ανεργίας υπέρ των πρώην εκτάκτων και συμβασιούχων υπαλλήλων που παραμένουν άνεργοι μετά τη λήξη των καθηκόντων τους σε ένα από τα θεσμικά όργανα της Ευρωπαϊκής Ένωσης

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

Έκθεση 2006-2008 για την οικονομική κατάσταση του κοινοτικού καθεστώτος ασφάλισης ανεργίας υπέρ των πρώην εκτάκτων και συμβασιούχων υπαλλήλων που παραμένουν άνεργοι μετά τη λήξη των καθηκόντων τους σε ένα από τα θεσμικά όργανα της Ευρωπαϊκής Ένωσης

ΠΕΡΙΛΗΨΗ

Το άρθρο 28 α παράγραφος 11 και το άρθρο 96 παράγραφος 11 του καθεστώτος που εφαρμόζεται στο λοιπό προσωπικό των Ευρωπαϊκών Κοινοτήτων – Κ.Λ.Π. – προβλέπουν ότι κάθε δύο έτη, η Επιτροπή υποβάλλει στο Συμβούλιο έκθεση για την οικονομική κατάσταση του κοινοτικού καθεστώτος ασφάλισης ανεργίας και για το ειδικό της ταμείο ανεργίας. Στην έκθεση αυτή εμφαίνεται η κατάσταση για την περίοδο 2006-2008, για να διασφαλιστεί όμως η συγκρισιμότητα με την προηγούμενη έκθεση, παρατίθενται συστηματικά τα στοιχεία του 2005.

Η σημερινή οικονομική κατάσταση του ταμείου ανεργίας είναι ικανοποιητική δεδομένου ότι, από λογιστική άποψη, τα σωρευτικά αποθεματικά αυξήθηκαν και από 9 205 000 ευρώ στα τέλη του 2005 αυξήθηκαν σε 16 160 000 ευρώ στα τέλη του 2008.

Εντούτοις, το νέο Κ.Λ.Π. που άρχισε να ισχύει την 1η Μαΐου 2004, με τη θέσπιση του καθεστώτος του συμβασιούχου υπαλλήλου, τροποποίησε σημαντικά τους κανόνες συνεισφοράς στο Ταμείο, το προσωπικό που καλύπτει, καθώς και τα κριτήρια επιλεξιμότητας. Ως εκ τούτου, το σύστημα διάνυε κατά τα έτη 2005-2008 μια μεταβατική περίοδο και δεν φαίνεται να έφθασε ακόμα σε ομαλούς ρυθμούς κατά το πέρας της εν λόγω περιόδου, μεταξύ άλλων και σε ό,τι αφορά την εξέλιξη του αριθμού των δικαιούχων στο μέλλον. Για τον λόγο αυτό είναι αναγκαία η τακτική παρακολούθηση.

Συγκεκριμένα, με τη θέσπιση του καθεστώτος του συμβασιούχου υπαλλήλου και την ανάπτυξη των ευρωπαϊκών οργανισμών, οι συνεισφορές στο Ταμείο ανεργίας και οι δαπάνες του εν λόγω Ταμείου διπλασιάστηκαν το 2008 σε σχέση με το 2005. Τα έσοδα αυξήθηκαν έντονα το 2006 και περισσότερο σταδιακά το 2007 και το 2008, ενώ οι δαπάνες αυξήθηκαν ιδίως κατά το 2007 και το 2008. Η διαχρονική αυτή απόκλιση αύξησε το ετήσιο πλεόνασμα από 755.000 ευρώ το 2005 σε 3.410.000 ευρώ το 2006 και σε 2.275.000 ευρώ το 2007, ενώ στη συνέχεια μετατράπηκε, από οικονομική άποψη, σε ελαφρό έλλειμμα ύψους 330.000 ευρώ για το έτος 2008.

Το κανονιστικό πλαίσιο

Περιγραφή του καθεστώτος

Η έναρξη ισχύος του νέου κανονισμού υπηρεσιακής κατάστασης, την 1η Μαΐου 2004, έθεσε τέρμα στο παλαιό καθεστώς που ίσχυε από το 1985 έως τον Απρίλιο του 2004.

Το τελευταίο αυτό καθεστώς προέβλεπε κάλυψη κατά κινδύνων ανεργίας για τους έκτακτους υπαλλήλους (ΕΥ) των οποίων λήγουν τα καθήκοντα. Τα εν λόγω κοινοτικά επιδόματα ανεργίας είναι συμπληρωματικά των εθνικών κοινωνικών παροχών τις οποίες μπορεί να διεκδικήσει ο πρώην υπάλληλος. Το δικαίωμα θεμελιώνεται για 24 μήνες, αφότου ο ενδιαφερόμενος αποδείξει ότι έχει εργαστεί τουλάχιστον 6 μήνες ως έκτακτος υπάλληλος. Το ύψος των συμπληρωματικών κοινοτικών επιδομάτων ανεργίας πλαισιώνεται από ένα κατώτατο και ένα ανώτατο όριο. Αυτό το κατώτατο και ανώτατο όριο δεν αναπροσαρμόστηκαν ποτέ με την πάροδο των ετών. Η κάλυψη από το κοινοτικό καθεστώς ασφάλισης ασθενείας (5,1% του βασικού μισθού αναφοράς του ανέργου) επιβαρύνει το Ταμείο ανεργίας.

Εφόσον το ζητήσει ο ΕΥ, το παλαιό καθεστώς εξακολουθεί να ισχύει κατά τη διάρκεια μεταβατικής περιόδου για τους ήδη ανέργους και για τις συμβάσεις που συνήφθησαν πριν από την 1η Μαΐου 2004 και οι οποίες έληξαν μετά την ημερομηνία αυτή.

Το νέο καθεστώς – που εφαρμόζεται από τον Μάιο του 2004 – προβλέπει επίσης κάλυψη κατά των κινδύνων ανεργίας για τη νέα κατηγορία συμβασιούχων υπαλλήλων (ΣΥ).

Το δικαίωμα πλέον περιορίζεται στο ένα τρίτο της χρονικής περιόδου που ο υπάλληλος έχει πραγματικά παράσχει υπηρεσίες ως ΕΥ ή ως ΣΥ με ανώτατο όριο τους 36 μήνες. Το ανώτατο όριο (που εφαρμόζεται μόνο από τον 7ο μήνα ανεργίας), και για τους ΕΥ το κατώτατο όριο, έχει αναθεωρηθεί. Τα εν λόγω ανώτατα και κατώτατα όρια ισχύουν επίσης για τους ΣΥ, είναι όμως διαφορετικά από εκείνα που ισχύουν για τους ΕΥ. Στο εξής τα όρια αυτά θα αποτελούν αντικείμενο ετήσιας αναπροσαρμογής (βλ. προσαρμογή των μισθών).

Νομικές αναφορές

- Άρθρο 28α του καθεστώτος που εφαρμόζεται στο λοιπό προσωπικό των Ευρωπαϊκών Κοινοτήτων (Κ.Λ.Π.) το οποίο θεσπίστηκε με το άρθρο 33 του κανονισμού αριθ. 2799/85 του Συμβουλίου, της 27/09/1985 (ΕΕ L 265 της 08/10/1985)· όπως τροποποιήθηκε με τον κανονισμό αριθ. 723/2004 του Συμβουλίου, της 22/03/2004 (ΕΕ L 124 της 27/04/2004).

- Κανονισμός αριθ. 91/88 της Επιτροπής, της 13/01/1988, που καθορίζει τις διατάξεις εφαρμογής του άρθρου 28α του καθεστώτος που εφαρμόζεται στο λοιπό προσωπικό των Ευρωπαϊκών Κοινοτήτων (ΕΕ L 11 της 15/01/1989).

- Ρύθμιση της Επιτροπής της 14/07/1988, μετά από κοινή συμφωνία που διαπιστώθηκε από τον πρόεδρο του δικαστηρίου στις 04/07/1989 για τον καθορισμό των λεπτομερειών εκτέλεσης των διατάξεων σχετικά με τη χορήγηση του επιδόματος ανεργίας στους έκτακτους υπαλλήλους, κατ’ εκτέλεση του άρθρου 28 α παράγραφος 10 του καθεστώτος που εφαρμόζεται στο λοιπό προσωπικό των Ευρωπαϊκών Κοινοτήτων.

- Άρθρο 96 και άρθρο 5 του παραρτήματος του καθεστώτος που εφαρμόζεται στο λοιπό προσωπικό των Ευρωπαϊκών Κοινοτήτων (Κ.Λ.Π.) το οποίο θεσπίστηκε με τον κανονισμό αριθ. 723/2004 του Συμβουλίου, της 22/03/2004 (ΕΕ L 124 της 27/04/2004).

- Ετήσιοι κανονισμοί σχετικά με την αναπροσαρμογή των αποδοχών, συντάξεων και λοιπών επιδομάτων.

Η οικονομικη κατασταση του Ταμείου ανεργιασ

Η κατάσταση του Ταμείου ανεργίας παρουσιάζεται κατωτέρω με διαφορετικούς τρόπους. Στο πρώτο σημείο, («λογιστική κατάσταση»), τα στοιχεία παρουσιάζονται κατά τον τρόπο που εμφαίνονται στις λογιστικές εγγραφές: μια πράξη καταλογίζεται στο έτος της λογιστικής εγγραφής («λογιστική κατάσταση»). Ορισμένα όμως έσοδα και δαπάνες αναφέρονται σε πράξεις που ξεκίνησαν κατά το προηγούμενο έτος από εκείνο της εγγραφής. Στο δεύτερο σημείο, («οικονομική κατάσταση»), τα στοιχεία παρουσιάζονται με βάση τη λογική της λογιστικής της αυτοτελούς χρήσεως. Υπ’ αυτό το πρίσμα, οι εγγραφές αυτές πρέπει να καταλογιστούν στο έτος κατά το οποίο δημιουργήθηκαν.

Λογιστική κατάσταση: τρέχοντα αποτελέσματα και σωρευτικά υπόλοιπα 2005-2008

Ο πίνακας 1 παρέχει ανακεφαλαίωση των εσόδων και δαπανών σύμφωνα με τη λογιστική εγγραφή τους, καθώς και το σχετικό ισοζύγιο τρεχουσών συναλλαγών.

Τα ποσά που αναφέρονται στο κεφάλαιο «Επιδόματα ανεργίας» περιλαμβάνουν συστηματικά το βασικό επίδομα ανεργίας, όλα τα οικογενειακά επιδόματα και η επίπτωση του διορθωτικού συντελεστή (μόνο για το παλαιό σύστημα). Αφαιρούνται όλες οι κοινωνικές παροχές που εισπράττονται σε εθνική κλίμακα (επιδόματα ανεργίας, οικογενειακά επιδόματα, επιδόματα ασθένειας, εγκυμοσύνης, κλπ).

Όσον αφορά τις εισφορές στο κοινοτικό σύστημα ασφάλισης ασθενείας (RCAM), βαρύνουν εξ ολοκλήρου το κοινοτικό σύστημα ασφάλισης ανεργίας (5,1 % του βασικού μισθού αναφοράς του ανέργου). Δεν υπάρχουν εισφορές του υπαλλήλου στο RCAM οι οποίες να έχουν αφαιρεθεί από τα κοινοτικά επιδόματα ανεργίας.

[pic]

Το Ταμείο ανεργίας χρησιμοποιεί δύο μέσα διαχείρισης των δαπανών και εσόδων του: ένα τρέχοντα λογαριασμό για την είσπραξη των εσόδων και την καταβολή των επιδομάτων, και μια σειρά από προθεσμιακούς λογαριασμούς για την κατάθεση των σωρευτικών πλεονασμάτων στον τρέχοντα λογαριασμό.

Ο πίνακας 2 παρέχει, στο πρώτο μέρος, τις πράξεις στον τρέχοντα λογαριασμό και, στο δεύτερο μέρος, τα αποτελέσματα στους λογαριασμούς προθεσμίας, καθώς και τις κινήσεις μεταξύ των εν λόγω δύο λογαριασμών. Στο τρίτο μέρος εμφαίνονται τα ενοποιημένα σωρευτικά πλεονάσματα στους εν λόγω δύο λογαριασμούς.

[pic]

Το πλεόνασμα αυξήθηκε το 2006 κατά 40 % και το 2007 κατά 23 %. Κατά το 2008 μειώθηκε κατά 1 %. Με ένα σωρευτικό πλεόνασμα περίπου 16,2 εκατ. ευρώ το 2008 η σημερινή κατάσταση του Ταμείου είναι συνεπώς, από λογιστική άποψη, ικανοποιητική.

Στον πίνακα 3 και τη γραφική παράσταση 1 εμφαίνονται τα πενταετή σωρευτικά υπόλοιπα που αναφέρονται στην προηγούμενη έκθεση, καθώς και η εξέλιξη του μακροπρόθεσμου σωρευτικού υπολοίπου (1985-2008).

[pic]

[pic]

Οικονομική κατάσταση: Τρέχοντα αποτελέσματα 2005-2008

Ορισμένα έσοδα που εισπράχθηκαν και εγγράφηκαν στη λογιστική στις αρχές του έτους Ν συνίστανται σε κρατήσεις από μισθούς κατά τα τέλη του έτους Ν-1 και ορισμένα επιδόματα ανεργίας που καταβλήθηκαν και εγγράφηκαν στις αρχές του έτους Ν καλύπτουν τις περιόδους ανεργίας κατά τα τέλη του έτους Ν-1. Κατ’ εφαρμογή των αρχών της λογιστικής της αυτοτελούς χρήσεως, οι λογιστικές αυτές εγγραφές θα έπρεπε να καταλογίζονται στο οικονομικό έτος Ν-1.

Ο πίνακας 4 και η γραφική παράσταση 2 παρουσιάζουν τα έσοδα και τις δαπάνες με βάση τη λογική αυτή και εμφανίζουν κατά τον τρόπο αυτό την ετήσια «δημοσιονομική» κατάσταση των εσόδων και δαπανών του Ταμείου ανεργίας.

[pic]

[pic]

Τα έσοδα, σε σχέση με το προηγούμενο έτος, αυξήθηκαν σημαντικά κατά το 2006 (36 %) και εξακολούθησαν να αυξάνονται το 2007 (15 %) και το 2008 (12 %). Οι δαπάνες μειώθηκαν το 2006 (­ 5 %) και αυξήθηκαν έντονα το 2007 (45 %) και το 2008 (48 %). Οι αποκλίσεις αυτές μεταξύ εσόδων και δαπανών οδήγησαν σε μεγάλα πλεονάσματα το 2006 και το 2007, αλλά σε μικρό έλλειμμα το 2008. Το έλλειμμα αυτό αντισταθμίζεται από τους τόκους των καταθέσεων. Στη γραφική παράσταση 3 εμφαίνονται το τρέχον υπόλοιπο, καθώς και οι τόκοι για τα έτη 2005-2008.

[pic]Η εν λόγω εξέλιξη των εσόδων και δαπανών αιτιολογείται κυρίως από τη δημιουργία νέων οργανισμών και την καθιέρωση μιας νέας κατηγορίας προσωπικού, από το 2004: των συμβασιούχων υπαλλήλων με σύμβαση ορισμένου χρόνου (τριετή κατ’ ανώτατο όριο). Η πρόσληψη συμβασιούχων υπαλλήλων κατά την περίοδο 2004-2007 είχε συνέπεια την αύξηση των εσόδων χωρίς να έχει άμεση επίπτωση στις δαπάνες, ενώ οι πρώτες λήξεις συμβάσεων και η θεμελίωση του δικαιώματος επιδομάτων ανεργίας προκάλεσαν από το 2007 έντονη αύξηση των δαπανών.

Οικονομική κατάσταση: κατανομή των δαπανών και εσόδων ανά θεσμικό όργανο και για το σύνολο των οργανισμών κατά την περίοδο 2005-2008

Στον πίνακα 5 εμφαίνεται η κατανομή των δαπανών και των εσόδων ανά θεσμικό όργανο και για το σύνολο των οργανισμών.

Στο πρώτο μέρος εμφαίνονται οι απόλυτες τιμές και στο δεύτερο μέρος τα ποσοστά για κάθε θεσμικό όργανο και για το σύνολο των οργανισμών, σε σχέση με το σύνολο των δαπανών και των εσόδων.

[pic]